ข้อเรียกร้องขึ้นค่าจ้างขั้นต่ำอยู่ระหว่างการพิจารณา ต้องดูอัตราเงินเฟ้อ ห่วงภาคเอกชนย้ายฐานการผลิต
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังเปิดงานและรับข้อเรียกร้องวันแรงงานแห่งชาติ ว่า เป็นเวลา 2 ปีแล้วที่ไม่มีการจัดงานวันแรงงานแห่งชาติ เนื่องจากสถานการณ์โควิด-19 สำหรับปีนี้สถานการณ์คลี่คลายลง จึงได้มีการจัดงานวันแรงงานแห่งชาติ ปี 2565 ที่กระทรวงแรงงาน ซึ่งภาพรวมเป็นไปด้วยความเรียบร้อย พร้อมขอบคุณคณะกรรมการจัดงานทุกฝ่าย ยืนยันรัฐบาลดูแลแรงงานให้มีความมั่นคงและดีที่สุด แต่จากปัญหาในปัจจุบันที่เป็นปัญหามาจากภายนอกไม่สามารถควบคุมได้ ก็ต้องแก้ไขปัญหาไปทีละขั้นตอน สิ่งสำคัญคือ ทำอย่างไรให้มีรายได้เพียงพอที่จะกลับมาดูแลแรงงาน และคนไทยอีกหลายอาชีพในประเทศไทยกว่า 60 ล้านคน ขณะเดียวกันแรงงานทุกคนต้องอยู่กันด้วยความรักความเข้าใจ และจะต้องหารือพูดคุยกันในทางสันติวิธี ฟังเหตุและผลซึ่งกัน ส่วนข้อเรียกร้องใดที่ทำได้รัฐบาลก็พร้อมดำเนินการไปตามขั้นตอนระเบียบของกฎหมาย ซึ่งจากสถานการณ์โควิด-19 รัฐบาลเยียวยากลุ่มแรงงานไปแล้วกว่าแสนล้านบาท พร้อมดูแลเรื่องการเกษตร การฉีดวัคซีนโควิด-19 และการดูแลรักษาผู้ป่วยอย่างเต็มที่ ดังนั้นมาตรการเยียวยาที่ออกไปได้ใช้เม็ดเงินจำนวนมาก จึงต้องเร่งฟื้นฟูเศรษฐกิจและเร่งหารายได้เข้ามาทดแทน ซึ่งรัฐบาลพร้อมดำเนินการอย่างเต็มที่ ขอให้ประชาชนให้กำลังใจรัฐบาลในการทำงานเพื่อแก้ไขปัญหาต่างๆ ให้กับประชาชนนายกรัฐมนตรี ยังกล่าวถึงข้อเรียกร้องการปรับอัตราค่าจ้างขั้นต่ำ ว่า ขณะนี้อยู่ระหว่างการหารือ หากจะปรับขึ้นค่าจ้างขั้นต่ำจะปรับขึ้นได้เท่าไหร่ ซึ่งต้องดูอัตราเงินเฟ้อและการย้ายฐานการผลิตไปที่ประเทศอื่น ซึ่งเป็นเรื่องสำคัญที่ผู้ลงทุนก็ต้องพิจารณาว่าประเทศอื่นมีต้นทุนด้านแรงงานถูกกว่าและมีขั้นตอนที่สะดวกและง่ายกว่า ก็อาจจะย้ายไปทั้งหมด จึงต้องหารือพิจารณากันอย่างละเอียดรอบคอบ